রাজধানীতে যারা মাদকের কারবার ছড়িয়ে দিচ্ছেন তাদের একটি তালিকা করা হয়েছে। এই তালিকায় ২০০ জনের নাম রয়েছে। গতকাল বৃহস্পতিবার রাজধানীর ফার্মগেটের আনন্দ সিনেমা হলের সামনে মাদকবিরোধী সচেতনতামূলক কর্মসূচির পালন করে মহানগর পুলিশ-ডিএমপি। এ সময় মহানগর পুলিশ কমিশনার আছাদুজ্জামান মিয়া এ কথা বলেন। ডিএমপি কমিশনার আরো বলেন, ঢাকা মহানগরীতে ২০০ মাদক ব্যবসায়ীদের তালিকা চূড়ান্ত করা হয়েছে। এদের প্রত্যকেকেই বিচারের কাঠগড়ায় দাঁড় করানো হবে। দেশের বিভিন্ন এলাকায় ৪ মে থেকে মাদকবিরোধী সাঁড়াশি অভিযানে রাজধানীতে কোনো হতাহতের ঘটনা ঘটেনি। অবশ্য এই অভিযানে কেবল নিহতের ঘটনা ঘটছে তা নয়, কয়েক হাজার গ্রেফতারও হয়েছে। তবে ঢাকায় গ্রেফতারের কোনো সংখ্যা আইনশৃঙ্খলা বাহিনীর পক্ষ থেকে জানানো হয়নি। মাদক আগামী প্রজন্মকে ধ্বংস করে দিচ্ছে উল্লেখ করে মহানগর পুলিশ কমিশনার বলেন, এটা যেকোনো অপরাধের চাইতে ভয়াবহ। অনুষ্ঠান শেষে ডিএমপি কমিশনারসহ ঢাকা মহানগর পুলিশের উর্ধ্বতন কর্মকর্তারা বিভিন্ন গণপরিবহনে মাদকবিরোধী স্টিকার সেটে দেন।